Kompleks „Dobrovićevog Generalštaba“ – kao vezni simbol između Starog i Novog Beograda u Dobrovićevoj planskoj kompoziciji »Velikog Beograda«
Simbolika kompleksa zgrada »Dobrovićevog Generalštaba« u Beogradu uklapa se u simboliku izgradnje Novog Beograda, “središnjeg dela budućeg Velikog Beograda”, koja se do donošenja Generalnog urbanističkog plana 1950. godine, odvijala pod Dobrovićevim rukovodstvom. On je ujedno bio i rukovodilac i tvorac »Idejnog urbanističkog plana Beograda« iz 1948. godine.
Među imenima kao što su Franc Janke, Emilijan Josimović, Alban Šambon, Đorđe Kovaljevski i mnoge druge ličnosti od značaja za istoriju urbanizma Beograda, nalazi se i ime Nikole Dobrovića. Sagledavanje slojevite graditeljske ličnosti arhitekte Nikole Dobrovića u periodu novonastale političke situacije na teritoriji bivše Kraljevine Jugoslavije, zatim Federativne Narodne Republike Jugoslavije (FNRJ), a potom Socijalističke Federativne Republike Jugoslavije (SFRJ), od perioda socijalističke “obnove i izgradnje“, pa do kraja njegovog života 1967. godine, načinjena je sistematičnom analizom velikog broja združenih parametara koji su nesumnjivo definisali njegovu graditeljsku logiku. Tu se prvenstveno misli na nove materijale, nove tehnologije, nove tehnike, ali iznad svega i na nove metode rada. Nepravičnosti i emotivne poraze koje je doživljavao na graditeljskom polju u Beogradu prate ga i danas, više od četrdeset godina posle njegove smrti.
Dobrovićeve dve velike zgrade (nastale u periodu od 1956-1965. godine) čine ansambl zgrada i to: jedna u Kneza Miloša 35, tzv. „zgrada A (pre bombardovanja 1999. Generalštab vojske Jugoslavije), dok je druga sa kulom poznata kao „zgrada B (Savezno Ministarstvo odbrane). Ovde je reč o prostoru u kome uprkos svemu i dalje dominiraju urbanistički (urbana morfologija) i arhitektonski (arhitektonska tipologija) odnosi uspostavljeni kroz istorijski razvoj Beograda, a čiji je uticaj na život u gradu izuzetne snage.
Imajući u vidu složenost ovoga problema, nadležni organi još nisu doneli odluku o načinu raspolaganja ovim Kompleksom, koji je “žrtva” nasilja i destrukcije. Sve su češći istupi pojedinaca koji umanjuju njegov značaj identifikujući ga sa ideologijom i politikom prošlih vremena SFRJ, ističući da on simbolizuje identitet tlačitelja i neprijatelja i da kao takav ne zavređuje da bude obnovljen. Zanemaruje se činjenica da je reč o vrhunskom primeru savremene srpske arhitekture druge polovine 20. veka, nastale baš po “receptu “ koji je svojim stidentima lično poklonio profesor Dobrović, a koji glasi : "U čemu je naš zadatak na ovom delu zemljine lopte? Zar nije u tome da se ta materija, dovezena bez carinskog pregleda, samelje u domaćem mlinu i da se u toku mlevenja toj materiji dodaju svi oni dodaci, začini i mirođije domaćeg tla, domaćih mozgova i srca kojima će se ona preobratiti u naš proizvod u proizvod naše nacionalne škole."
Činjenica koja podjednako obavezuje je i da se radi o jedinom realizovanom delu u Beogradu ovog izuzetnog urbaniste, arhitekte, umetnika i profesora Arhitektonskog fakulteta u Beogradu, koji je otškolovao celu generaciju danas uglednih graditelja, koji su kako je prof. dr Ranko Radović, i sam njegov đak, napisao: „jednodušni u tvrdnji da je Nikola Dobrović na svakog pojedinačno izvršio ogroman uticaj, pa dakle uticaj i na arhitekturu ovih krajeva i u ovim vremenima".

